BBC Three

Το **BBC Three** ήταν το τρίτο τηλεοπτικό κανάλι του BBC, της δημόσιας τηλεόρασης του Ηνωμένου Βασιλείου. Ξεκίνησε στις 9 Φεβρουαρίου 2003, αντικαθιστώντας το BBC Choice. Το κανάλι στόχευε στις ηλικίες 16-34 ετών και γι' αυτό το λόγο οι εκπομπές του είχαν περιεχόμενο σχετικά με την τεχνολογία και με διασημότητες.

Μέχρι τον Φεβρουάριο του 2016 εξέπεμπε επίγεια ψηφιακά, δορυφορικά, καλωδιακά και μέσω Διαδικτύου, από τις 19:00 το απόγευμα μέχρι τις 4:00 το πρωί. Τις υπόλοιπες ώρες στη συχνότητα του BBC Three έπαιζε το CBBC.

Τον Φεβρουάριο του 2014, ο Γενικός Διευθυντής του BBC Τόνι Χολ ανακοίνωσε ότι θα γίνουν περικοπές στο BBC κατά 100 εκατομμύρια λίρες Αγγλίας. Ένα μήνα αργότερα, ανακοινώθηκε, ότι λόγω αυτών των περικοπών, το BBC Three θα πάψει να λειτουργεί ως επίγειο κανάλι το Φθινόπωρο του 2015 και θα συνεχίσει μόνο ως διαδικτυακό. Αυτό είχε ως συνέπεια να ξεκινήσει εκστρατεία υπέρ της συνέχισης της λειτουργίας του τρίτου καναλιού η οποία κατάφερε να συγκεντρώσει 225.000 υπογραφές υποστηρικτών. Ωστόσο, τον Ιούνιο του 2015, παρά την εκστρατεία, η πρόταση περί μετατροπής του BBC Three σε διαδικτυακή υπηρεσία εγκρίθηκε προσωρινά από το BBC Trust το οποίο ξεκίνησε δημόσια διαβούλευση διάρκειας 28 ημερών, η οποία ολοκληρώθηκε στις 30 Σεπτεμβρίου της ίδιας χρονιάς. Τελικώς, έπαψε να λειτουργεί στις 16 Φεβρουαρίου 2016, και από τότε λειτουργεί ως διαδικτυακή υπηρεσία.

## Ιστορικό
Στα τέλη του 2001, το BBC αποφάσισε να επαναλανσάρει τα δύο ψηφιακά τηλεοπτικά κανάλια του, έτσι ώστε να μπορούν να συνδέονται στενότερα με το BBC One και το BBC Two. Τα πλάνα τους ήταν το BBC Knowledge να μετονομαστεί σε BBC Four, το οποίο έγινε το 2002, και το BBC Choice να μετονομαστεί σε BBC Three. Το κανάλι δημιουργήθηκε 11 μήνες μετά από την αναμενόμενη ημερομηνία και ξεκίνησε να εκπέμπει στις 9 Φεβρουαρίου 2003.

Το κανάλι ξεκίνησε από μια ιδέα του Στιούαρτ Μέρφι, ο οποίος διετέλεσε καθήκοντα διευθυντή προγράμματος στο συγκεκριμένο κανάλι το 2000, τότε που λειτουργούσε ως BBC Choice και αργότερα διευθυντής. Πριν το BBC Choice διετέλεσε τα ίδια καθήκοντα στο πάλαι ποτέ *UK Play* (νυν *Yesterday*) το οποίο ήταν θεματικό κανάλι με προβολές μουσικών βίντεο κλιπ και κωμικών σειρών, ιδιοκτησία του UKTV η οποία με τη σειρά της ανήκει εξ ημισείας στη *BBC Studios* και στη *Discovery, Inc.* η οποία κατέχει το Discovery Channel και άλλα κανάλια. Ο Μέρφι εξακολουθούσε να είναι ο νεότερος διευθυντής τηλεοπτικών σταθμών στη χώρα, ένας τίτλος που κρατούσε από τότε που πρωτοξεκίνησε το *UK Play* το 1998 όπου τότε ήταν 26 με 27 ετών ενώ στις 20 Οκτωβρίου του 2005, ανακοινώθηκε ότι ο Μέρφι θα εγκαταλείψει το κανάλι για να εργαστεί στην *Zodiak (RDF) Media* όπου παρέμεινε για 11 εβδομάδες.

Στις 12 Μαΐου 2011, το BBC Three ξεκίνησε να εκπέμπει στην Ιρλανδία μέσω της πλατφόρμας Sky EPG στη θέση 229 ενώ στις 3 Ιουλίου του 2012 μετακινήθηκε στη θέση 210, αφήνοντας έτσι χώρο για νέα τηλεοπτικά κανάλια. Κατά τη διάρκεια των Θερινών Ολυμπιακών Αγώνων του 2012 το BBC Three εξέπεμπε 24 ώρες το 24ωρο παρέχοντας επιπλέον κάλυψη για τους Ολυμπιακούς Αγώνες. Οι ώρες μετάδοσης του BBC Three επεκτάθηκαν, ξανά, για την κάλυψη των αγώνων της Κοινοπολιτείας για το 2014, και έτσι το κανάλι εξέπεμπε από τις 9:00 το πρωί μέχρι τις 4:00 τη νύχτα, κατά τη διάρκεια των αγώνων.

### BBC Three HD
200px|thumb|Το λογότυπο του BBC Three HD

Στις 16 Ιουλίου του 2013 είχε ανακοινωθεί ότι θα αρχίσει να εκπέμπει σε HD εικόνα το BBC Three στις αρχές του 2014. Το κανάλι έκανε πρεμιέρα στις 10 Δεκεμβρίου 2013 και έπαιζε στην ίδια συχνότητα με το CBBC HD, καθώς τα δύο κανάλια εξέπεμπαν πρόγραμμα σε διαφορετικές ώρες. Το BBC Three HD όσο λειτουργούσε, δεν εξέπεμπε ποτέ στην Ιρλανδία.

### Μετακίνηση μόνο στο διαδίκτυο
Στις 5 Μαρτίου του 2014 ο Τόνι Χολ ανήγγειλε πρόταση μετατροπής του BBC Three σε διαδικτυακή υπηρεσία, με περικοπή σχεδόν κατά 50% στον προϋπολογισμό του προγράμματος και μεγαλύτερη έμφαση στο σύντομο περιεχόμενο λόγω της μειωμένης χρηματοδότησης. Αυτές οι αλλαγές αποτελούν μέρος ενός πακέτου προτάσεων από το BBC, συμπεριλαμβανομένης της διεύρυνσης των ωρών του CBBC, εκτόξευσης £30 εκατομμυρίων στο BBC One για την δημιουργία και προβολή νέων δραματικών σειρών και της αντικατάστασης του τηλεοπτικού BBC Three από το BBC One +1.

Ωστόσο, σε αυτή την απόφαση αντέδρασαν πολλοί τηλεθεατές και γνωστές προσωπικότητες από το χώρο των μέσων ενημέρωσης, μεταξύ των οποίων και οι Γκρέγκ Τζέιμς, Ματ Λούκας και Τζακ Γουάιτχολ, οι οποίοι ξεκίνησαν μια καμπάνια για να διασωθεί το BBC Three. Η καμπάνια διοργανώνεται στην ιστοσελίδα *change.org* και μέχρι τις 22 Ιουλίου 2014 έχει μαζέψει 300,000 υπογραφές. Ωστόσο, το BBC Trust ξεκίνησε μια δημόσια διαβούλευση διάρκειας 28 ημερών σχετικά με τις προτάσεις που κατατέθηκαν στις 20 Ιανουαρίου 2015 και τελείωσε με διαμαρτυρία έξω από το Ραδιομέγαρο του BBC.

Κατά τη διάρκεια της διαβούλευσης έχει σταλεί στο BBC Trust επιστολή 750 τηλεθεατών που είναι κατά της μετατροπής του καναλιού με την υποστήριξη αρκετών διασημοτήτων όπως οι Ντάνιελ Ράντκλιφ, Αϊντάν Τέρνερ, Ολίβια Κόλμαν και Λίνα Χίντι. Ωστόσο, το BBC Trust εξέδωσε την τελική της απόφαση να εγκρίνει τη μετάβαση το Νοέμβριο του 2015, επικαλούμενη το γεγονός ότι τα νεότερα ακροατήρια έχουν μεταναστεύσει ολοένα και περισσότερο στο διαδικτυακό τηλεοπτικό περιεχόμενο σε αντίθεση με τα επίγεια τηλεοπτικά κανάλια και την ικανότητα του BBC να μειώσει το κόστος.

Το BBC Three αναμενόταν να κλείσει τους πομπούς του το φθινόπωρο του 2015 και να αντικατασταθεί από το BBC One +1 και το CBBC να εκπέμπει μέχρι τις 20:00. Ωστόσο, στις 26 Νοεμβρίου 2015, ανακοινώθηκε ότι το κανάλι θα μεταφερθεί στο διαδίκτυο το Φεβρουάριο του 2016 και θα έπαβε να εκπέμπει επίγεια τον Μάρτιο του 2016, χωρίς να αντικατασταθεί από άλλο κανάλι.

## Πρόγραμμα
Κάποια από τα προγράμματα, που έκαναν πρεμιέρα στο BBC Three είναι το Little Britain (2003-2004), το Doctor Who Confidential (2005-2011) και το Torchwood. Το πρώτο επεισόδιο του Torchwood το παρακολούθησαν 2,4 εκατομμύρια τηλεθεατές. Αυτό έσπασε το προηγούμενο ρεκόρ του BBC Three, το οποίο ήταν 1,8 εκατομμύρια τηλεθεατές. Το δεύτερο επεισόδιο της σειράς το παρακολούθησαν 2,3 εκατομμύρια τηλεθεατές, το οποίο έφερε 3,5% τηλεθέαση στο BBC Three εκείνο το απόγευμα.

Κάθε μία ώρα υπήρχε ένα δελτίο ειδήσεων, ονόματι *60 Seconds* (2003-2016). Το δελτίο παρουσίαζε τις κυριότερες ειδήσεις, με ένα χαλαρό τρόπο, έτσι ώστε να μην "χαλάει" η χαλαρότητα του καναλιού. Αργότερα αποφασίστηκε ότι θα πρέπει να υπάρχει και ένα ωριαίο δελτίο ειδήσεων και έτσι δημιουργήθηκε το *The News Show*, το οποίο, μετά από κάποιο καιρό, μετονομάστηκε σε *The 7 O'Clock News*. Ωστόσο, το δελτίο σταμάτησε να μεταδίδεται το 2005.

## Τηλεθέαση
200px|thumb|Η τηλεθέαση του BBC Three

Στις ηλικίες 25-34 το κανάλι είχε 2,6% τηλεθέαση και σε όλες τις ηλικίες 1,7%. Το BARB, η επίσημη εταιρεία καταμέτρησης της τηλεθέασης των καναλιών του Ηνωμένου Βασιλείου, κατέγραφε την τηλεθέαση για το BBC Three 24 ώρες το 24ωρο, αν και το κανάλι εξέπεμπε μόνο το απόγευμα, δίνοντας έτσι λανθασμένα ποσοστά τηλεθέασης. Αυτό έχει προκαλέσει παράπονα προς την εταιρεία από το BBC, αλλά πάλι το BARB συνεχίζε να δημοσιεύει τα νούμερα τηλεθέασης του καναλιού. Συνολικά 9 εκατομμύρια άνθρωποι παρακολουθούσαν το κανάλι κάθε εβδομάδα.

## Παρουσίαση
250px|right|thumb|Τα σήματα ''Blobs''
250px|right|thumb|Τα σήματα ''Ανακάλυψη''

Τα πρώτα σήματα του σταθμού δημιουργήθηκαν από τον Στέφαν Μάρτζοραμ στα στούντιο της εταιρείας *Aardman Animations* και χρησιμοποιήθηκαν από την πρώτη ημέρα λειτουργίας μέχρι τον Φεβρουάριο του 2008. Τα σήματα επινοήθηκαν από τον Στιούαρτ Μέρφι, όταν ήταν στα στούντιο της *Aardman Animations* και την ώρα που περπατούσε επινόησε τα πλάσματα σε σχήμα κόνου. Αμέσως μετά πήγε στα γραφεία της εταρείας *Lambie-Nairn*, η οποία είναι υπεύθυνη για τα σήματα του BBC Three, και ανακοίνωσε την ιδέα του. Ένα χαρακτηριστικό αυτών των σημάτων είναι η μουσική «Τρία είναι ο μαγικός αριθμός» στο οποίο οι στίχοι είναι από το τραγούδι της παιδικής σειράς *Schoolhouse Rock!*.

Το BBC Online παρέχει για κατέβασμα διάφορα wallpapers, screensavers και παιχνίδια τα οποία βασίζονται στα σήματα του BBC Three. Η ιδέα που είχε χρησιμοποιήθηκε τόσο από την *Lambie-Nairn*, η οποία έκανε και τα σήματα του CBBC και CBeebies, όσο και από την *Aardman Animations*, ήταν να δημιουργηθούν για το BBC Three τα σήματα *Blobs* (ελλ: Άμορφες Μάζες), με βάση τα χρώματα πράσινο και κίτρινο, τα οποία χρησιμοποιούνταν για τα παιδικά κανάλια.

Στις 22 Ιανουαρίου 2008, δημιουργήθηκαν από την εταιρεία *[[Red Bee Media]]*, μαζί με τους οργανισμούς MPG (Havas Media) και Agency Republic, νέα σήματα για το κανάλι, και η μουσική σχεδιάση, είναι από την εταιρεία ήχου *Koink*.

Τα τελευταία σήματα του σταθμού καθιερώθηκαν τον Οκτώβριο του 2013 και αντικατέστησαν τα παλιά σήματα του 2008. Τα νέα σήματα έχουν θέμα την "ανακάλυψη" και έχουν σχεδιαστεί από τον Κλερ Πάουελ στα γραφεία της *[[Red Bee Media]]* ενώ ο ήχος από τα σήματα γράφτηκε από τους Κρις Μπράντς και Τομ Χέινς στην εταιρεία *Brains & Hunch*.

## Βραβεία
Το κανάλι έχει κερδίσει περισσότερα βραβεία στην 11χρονη ζωή του, απ' ό,τι έχουν κερδίσει οι αντίπαλοι του (Sky 1, Sky Living, E4, ITV2, Channel 5 και Comedy Central) σε 25 χρόνια.

Συνολικά, το BBC Three έχει κερδίσει 7 βραβεία *BAFTA*, 5 βραβεία στα *British Comedy Awards*, 15 βραβεία στο *Royal Television Society* και 5 βραβεία στα *Rose d'Or Awards* από όταν ξεκίνησε να εκπέμπει τον Φεβρουάριο του 2003. Πιο πρόσφατα, βραβεύτηκε ως *Ψηφιακό Κανάλι της Χρονιάς* για την κατηγορία *Καλύτερο ψυχαγωγικό κανάλι*. Το 2008, η κωμική σειρά *Gavin & Stacey* του BBC Three κέρδισε ένα βραβείο BAFTA και ο Τζέιμς Κόρντεν κέρδισε το βραβείο στην κατηγορία *Καλύτερη κωμική σειρά*.

## Διευθυντές του BBC Three
*2003-2006: Στιούαρτ Μέρφι
*2006-2007: Τζούλιαν Μπέλαμι
*2007-2010: Ντάνι Κοέν
*2010-2014: Ζόι Μπένετ
*2014-σήμερα: Δαμιανός Κάβαναχ

## Λογότυπα

## Παραπομπές


## Εξωτερικοί σύνδεσμοι
*Η επίσημη ιστοσελίδα του BBC Three
*Το τηλεοπτικό πρόγραμμα του BBC Three

Κατηγορία:Βρετανικοί Τηλεοπτικοί σταθμοί
Κατηγορία:British Broadcasting Corporation
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2003